b'\n_START_ARTICLE_\nBitka v Javanskem morju\n_START_SECTION_\nPredhodno dogajanje\n_START_PARAGRAPH_\nPo takti\xc4\x8dno uspe\xc5\xa1ni, a strate\xc5\xa1ko nepopolni zmagi v napadu na Pearl Harbour (Japonci niso uni\xc4\x8dili ameri\xc5\xa1kih letalonosilk, ki so bile osnovni cilj napada, prav tako pa niso uni\xc4\x8dili ameri\xc5\xa1kih skladi\xc5\xa1\xc4\x8d goriva na Havajih) so Japonci izkoristili zavezni\xc5\xa1ko (za\xc4\x8dasno) ohromljenost in pri\xc4\x8deli izvajati ukrepe v skladu z ju\xc5\xbeno doktrino. Eden izmed strate\xc5\xa1kih ciljev te doktrine je bila tudi zasedba Jave in tamkaj\xc5\xa1njih naftnih polj, s \xc4\x8dimer bi si zagotovili nemoteno oskrbo. _NEWLINE_Tako so pri\xc4\x8deli z invazijo in zasedbo Nizozemske Vzhodne Indije; zaradi elementa presene\xc4\x8denja so hitro napredovali iz svojega izhodi\xc5\xa1\xc4\x8da (oto\xc4\x8dje Palau) in zavzeli Sarawak in ju\xc5\xbene Filipine. Prav tako so zasedli opori\xc5\xa1\xc4\x8da na vzhodnem Borneu in na severu Sulawesija. S pomo\xc4\x8djo vojne mornarice pa so pri\xc4\x8deli iz prav kar zavzetih opori\xc5\xa1\xc4\x8d preme\xc5\xa1\xc4\x8dati nove invazijske sile. Ladjevje pod poveljstvom Takagija (sedemnajst vojnih ladij) je imelo za nalogo varovati invazijsko ladjevje (97 transportnih ladij), ki je bilo razdeljeno v dva dela. Prvi skupini je poveljeval kontraadmiral D\xc5\xbeisabura Ozava, ki je imel 56 transportnih in tovornih ladij, lahko kri\xc5\xbearko in sedem ru\xc5\xa1ilcev. Drugi, manj\xc5\xa1i skupini s 41 transportnimi ladjami, eno lahko kri\xc5\xbearko in sedmimi ru\xc5\xa1ilci je poveljeval kontraadmiral \xc5\xa0od\xc5\xbei Ni\xc5\xa1imura. Oba konvoja sta se zdru\xc5\xbeila v Molu\xc5\xa1kem morju. _NEWLINE_Zavezniki so se zavedali japonske nevarnosti, zato so pri\xc4\x8deli zbirati lastne pomorske sile. 23. januarja 1942 so \xc5\xa1tirje ameri\xc5\xa1ki ru\xc5\xa1ilci napadli japonski konvoj v Makasarski o\xc5\xbeini, ko se je pribli\xc5\xbeeval Balikpapanu na Borneu. 13. februarja so zavezniki izgubili bitko za Palembang, s \xc4\x8dimer so izgubili ve\xc4\x8dje naftno polje na vzhodni Sumatri. V no\xc4\x8di iz 19. na 20. februar so zavezniki spro\xc5\xbeili \xc5\xa1e pomorsko bitko v Badun\xc5\xa1ki o\xc5\xbeini, ko so napadli japonsko Vzhodno invazijsko silo pri Baliju. Isto no\xc4\x8d pa je japonska 1. letalska flota (pod poveljstvom admirala \xc4\x8cui\xc4\x8dija Nagume) napadla pristani\xc5\xa1\xc4\x8de v avstralskem Darwinu, s \xc4\x8dimer so ga onesposobili kot podporno in pomorsko bazo za zavezni\xc5\xa1ke operacije v Vzhodni Indiji. _NEWLINE_Ameri\xc5\xa1ko-britansko-nizozemsko-avstralsko poveljstvo (ABDACOM), pod poveljstvom nizozemskega admirala Karla Doormana, je tako zdru\xc5\xbeilo svoje sile; zavezni\xc5\xa1ke sile so tako ve\xc4\x8d dni kri\xc5\xbearile po Javanskem morju in zaman iskale japonsko invazijsko ladjevje. 27. februarja se je Doorman odlo\xc4\x8dil, da odpluje proti Sarabuji, saj je bilo gorivo \xc5\xbee skoraj porabljeno in posadke utrujene (pokonci so bili nepretrgoma 37 ur). Takrat pa je prejel radijsko sporo\xc4\x8dilo, da so odkrili japonski konvoj transportnih ladij. Doorman se jih je odlo\xc4\x8dil napasti.\n_START_SECTION_\nVpletene sile\n_START_PARAGRAPH_\nV bitki je japonska flota imela neprimerno premo\xc4\x8d. Poleg tega, da je imela edino (lahko) letalonosilko v bitki, je lahko nasproti zavezni\xc5\xa1kim petim kri\xc5\xbearkam (od tega sta bili dve te\xc5\xbeki, ena srednja in dve lahki) in 8 ru\xc5\xa1ilcev uporabila 4 kri\xc5\xbearke (po dve te\xc5\xbeki in lahki) in 14 ru\xc5\xa1ilcev. _NEWLINE_Tako so Japonci imeli letalsko in \xc5\xa1tevil\xc4\x8dno premo\xc4\x8d, prav tako pa so imeli premo\xc4\x8d v oboro\xc5\xbeitvi; njihovi topovi so tako bili mo\xc4\x8dnej\xc5\xa1i in z dalj\xc5\xa1im dosegom, hkrati pa so imeli tudi ve\xc4\x8djo \xc5\xa1tevilo torpednih cevi._NEWLINE_Ena od klju\xc4\x8dnih zavezni\xc5\xa1kih slabosti pa je bila tudi slaba usklajenost, saj so ladje prihajale iz \xc5\xa1tirih razli\xc4\x8dnih dr\xc5\xbeav in predhodno niso sodelovale skupaj v bitki. Kot \xc5\xbee omenjejo pa so bile zavezni\xc5\xa1ke posadke \xc5\xbee iz\xc4\x8drpane, kar je \xc5\xa1e poslab\xc5\xa1alo zavezni\xc5\xa1ko izhodi\xc5\xa1\xc4\x8de. Zaradi predhodnih japonskih uspehov pa so bili tudi zelo demoralizirani. _NEWLINE_Zavezni\xc5\xa1ke prednosti pa so bile slede\xc4\x8de: HMS Exeter je bila edina ladja, ki je bila opremljena z radarjem; podnevi so imeli zavezni\xc5\xa1ko letalsko premo\xc4\x8d; zaradi slabega vremena pa so bili onemogo\xc4\x8deni tudi japonski poleti.\n_START_SECTION_\nBitka\n_START_PARAGRAPH_\nOb 16:00 sta obe floti pri\xc4\x8deli pluti druga proti drugi. Ob 16:12 je britanski ru\xc5\xa1ilec Electra opazil Jintsu in sedem ru\xc5\xa1ilcev. Obe floti sta se pri\xc4\x8deli urejati v bojno \xc4\x8drto. _NEWLINE_Osnovni Doormanov na\xc4\x8drt je bil prebiti obrambni obro\xc4\x8d japonskih kri\xc5\xbeark in ru\xc5\xa1ilcev ter uni\xc4\x8diti transportne ladje. Kot prvi sta odprli ogenj britanski Exeter in ameri\xc5\xa1ki Houston; iz razdalje 25\xc2\xa0km sta pri\xc4\x8deli obstreljevati vodilne japonske ru\xc5\xa1ilce. V tem trenutku je \xc5\xbee kazalo, da bodo zavezniki premagali Japonce, a takrat se je Doorman odlo\xc4\x8dil, da se japonskim ladjam pribli\xc5\xbea na 20\xc2\xa0km. _NEWLINE_Bitka je tako bila sestavljena iz serije poskusov, ki so trajali ve\xc4\x8d kot sedem ur, v katerih so si Doormanove ladje posku\xc5\xa1ale pribli\xc5\xbeati in napasti invazijski konvoj; vsak poskus je bil odbit s strani spremljevalnih ladij s hudimi izgubami na zavezni\xc5\xa1ki strani._NEWLINE_Obe floti sta prikazali zelo slabo streljanje tako s topovi kot s torpedi. Edini pomembnej\xc5\xa1i zadetek v tem delu bitke je bil zadetek Exetra, ko je bil kriti\xc4\x8dno zadet v kurilnico. Exeter se je pod za\xc5\xa1\xc4\x8dito Witte de With umaknil proti Surabaji. _NEWLINE_Japonci so tako spro\xc5\xbeili dve ve\xc4\x8dji skupini torpedov, skupaj 92, a so pri tem dosegli le en zadetek in sicer Kortenaer; slednja je bila zadeta s torpedom tipa 93, pri \xc4\x8demer se je razlomila na pol in se potopila hitro po zadetku. _NEWLINE_Electra, ki je \xc5\xa1\xc4\x8ditila Exeter, je bila zapletena v boj s Jintsu in Asagumo, pri \xc4\x8demer je prejela ve\xc4\x8d zadetkov, ki pa so prizadeli samo superstrukturo. Potem, ko je na Electri izbruhnil ve\xc4\x8dji po\xc5\xbear in je preostalemu artilerijskemu stolpu zmanjkalo streliva, je kapitan ukazal zapustitev ladje. Na japonski strani je bila samo Asagumo prisiljena zapustiti boji\xc5\xa1\xc4\x8de zaradi po\xc5\xa1kodb._NEWLINE_Zavezni\xc5\xa1ka flota je boji\xc5\xa1\xc4\x8de zapustila ob okoli 18:00, pri \xc4\x8demer jih je varovala dimna zavesa, ki so jo ustvarili 4 ru\xc5\xa1ilce 58. ru\xc5\xa1ilske divizije. Slednji so tudi izvedli torpedni napad, ki pa ni uspel zaradi prevelike oddaljenosti. Zavezniki so se tako obrnili proti jugu, proti obali Jave, nato ob son\xc4\x8dnem zahodu proti zahodu in severu, pri \xc4\x8demer so hoteli uiti japonskim spremljevalnim ladjam in ponovno napasti konvoj. Isto\xc4\x8dasno pa so zavezni\xc5\xa1ko floto zapustile ladje 58. ru\xc5\xa1ilske divizije, saj so bili brez torpedov; odpluli so nazaj proti Surabaji. _NEWLINE_Ob 21:25 pa je Jupiter naletel na mino in se potopil. Dobrih 20 minut pozneje je Encounter dosegel mesto potopitve Kortenaera, nakar je pobral pre\xc5\xbeivele brodolomce. Doormanu so tako ostale le \xc5\xa1tiri kri\xc5\xbearke, ki so ob 23:00 ponovno naletele na japonske spremljevalne ladje. V tem no\xc4\x8dnem spopadu na dolgo razdaljo so Japonci z eno serijo torpedov potopili De Ruyterja in Javo. Pre\xc5\xbeivelo je le 111 mornarjev iz obeh ladij. Preostala ru\xc5\xa1ilca, Perth in Houston, sta se na podlagi Doormanovega ukaza, umaknili iz boji\xc5\xa1\xc4\x8da; v Tanjung Priok sta pripluli 28. februarja._NEWLINE_Kljub temu, da zavezni\xc5\xa1ka flota ni uspela dose\xc4\x8di in uni\xc4\x8diti invazijske flote, pa je bitka pridobila branilcem Jave enodnevni premor.\n_START_SECTION_\nPosledice\n_START_PARAGRAPH_\n\xc5\xa0e dva ameri\xc5\xa1ka in en nizozemski ru\xc5\xa1ilec so bili potopljeni, ko so posku\xc5\xa1ali pobegniti v Avstralijo. Glavna ABDA pomorska sila je bila tako skoraj popolnoma uni\xc4\x8dena; izgubila je 10 ladij in okoli 2.173 mornarjev. Bitka v Javanskem morju je predstavljala konec pomembnej\xc5\xa1ih zavezni\xc5\xa1kih pomorskih operacij v jugo-vzhodni Aziji v letu 1942 in 28. februarja 1942 so se Japonci izkrcali na Javi. Vojno letalstvo ZDA in Kraljevo vojno letalstvo sta se pri\xc4\x8deli umikati proti Avstraliji. Nizozemske enote, s pomo\xc4\x8djo britanskih ostankov, so se branile \xc5\xa1e en teden. V kampanji so Japonci usmrtili \xc5\xa1tevilne zavezni\xc5\xa1ke vojne ujetnike in Indonezijce. Kljub njihovim logisti\xc4\x8dnim problemom so Japonci uspeli zavzeti Javo predvsem s pomo\xc4\x8djo vojnega letalstva; 9. marca so se predale \xc5\xa1e zadnje ABDA sile.'